Diari Oficial de la Generalitat Valenciana


Sumari del DOGV 5546, del 02-07-2007 (2007/8515)

RESOLUCIÓ de 26 de juny de 2007, de la directora general de Relacions amb les Corts i Secretariat de Govern de la Presidència de la Generalitat, per la qual es disposa la publicació del Conveni específic entre l'Agència Valenciana de Salut i la Fundació per a la Investigació de l'Hospital Universitari La Fe de la Comunitat Valenciana que regula la col·laboració entre ambdues entitats per a gestionar les funcions encomanades a la Unitat de Trasplantament Cel·lular Hepàtic de l'Hospital Universitari La Fe
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5546

Data del DOGV
:   02-07-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/8515


Data del document
:   26-06-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Agència Valenciana de Salut
    * servei sanitari
    * cooperació administrativa
    * fundació

RESOLUCIÓ de 26 de juny de 2007, de la directora general de Relacions amb les Corts i Secretariat de Govern de la Presidència de la Generalitat, per la qual es disposa la publicació del Conveni específic entre l'Agència Valenciana de Salut i la Fundació per a la Investigació de l'Hospital Universitari La Fe de la Comunitat Valenciana que regula la col·laboració entre ambdues entitats per a gestionar les funcions encomanades a la Unitat de Trasplantament Cel·lular Hepàtic de l'Hospital Universitari La Fe [2007/8515]  
L'Agència Valenciana de Salut i la Fundació per a la Investigació de l'Hospital Universitari La Fe de la Comunitat Valenciana, han subscrit, després de la tramitació prèvia reglamentària, el 8 de maig de 2007, el Conveni específic que regula la col·laboració entre ambdues entitats per a gestionar les funcions encomanades a la Unitat de Trasplantament Cel·lular Hepàtic de l'Hospital Universitari La Fe, i en compliment del que establix la clàusula huitena del conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis amb el número 0845/2007, i que figura com a annex d'esta resolució.  
València, 26 de juny de 2007.- La directora general de Relacions amb les Corts i Secretariat del Govern: Angélica Such Ronda.  
Conveni específic entre l'Agència Valenciana de Salut i la Fundació per a la Investigació de l'Hospital Universitari La Fe de la Comunitat Valenciana, que regula la col·laboració entre ambdues entitats per a gestionar les funcions encomanades a la Unitat de Trasplantament Cel·lular Hepàtic de l'Hospital Universitari La Fe  
València, 8 de maig de 2007  
Reunits  
D'una part, Rafael Blasco Castany, conseller de Sanitat, com a president del Consell d'Administració de l'Agència Valenciana de Salut, per delegació per a la firma del present conveni per Acord del seu Consell d'Administració d'1 de febrer de 2007, publicat en el Diari Oficial de la Comunitat Valenciana número 5.453, de 19 de febrer de 2007.  
D'una altra part, José Vicente Castell Ripoll, director general de la Fundació per a la Investigació de l'Hospital Universitari La Fe de la Comunitat Valenciana segons l'acord adoptat pel patronat de la Fundació el 10 de febrer de 2003.  
Vist  
Que la Generalitat Valenciana, a través de la conselleria de Sanitat, té la voluntat d'impulsar i promoure la investigació científica i la cooperació per al desenvolupament de les ciències sanitàries.  
Que la Fundació per a la Investigació de l'Hospital Universitari la Fe de la Comunitat Valenciana (en avant Fundació) és una institució privada i sense ànim de lucre, amb personalitat jurídica pròpia i estatuts propis aprovats pel Govern Valencià en la reunió del dia 8 de febrer de 2002, constituïda davant de notari el 24 de juliol de 2002; i que té entre les seues finalitats principals impulsar i promoure la investigació biomédica de l'Hospital Universitari La Fe.  
Que hi ha un Acord marc, de 20 de febrer de 2003, entre la conselleria de Sanitat i la Fundació que regula la gestió, per part de la Fundació, de tots els aspectes relacionats amb la investigació biomèdica que es duguen a terme en el si de l'Hospital Universitari La Fe.  
Que entre les àrees d'especial interés científic definides per la Direcció General d'Avaluació i Investigació Sanitària de la conselleria de Sanitat i les àrees de prioritat estratègica definides per la Fundació es troba la medicina regenerativa i el trasplantament cel·lular.  
Que l'Hospital Universitari La Fe ha creat la Unitat de Trasplantament Cel·lular Hepàtic (en avant UTCH), fruit de la col·laboració de les unitats de Trasplantament Hepàtic i d'Hepatologia Experimental, actives en trasplantament hepàtic i biologia cel·lular i molecular dels hepatòcits, encomanant-li la missió de posada en marxa de dita tècnica, com una alternativa terapèutica complementària a la del trasplantament d'òrgan. Per a això, la UTCH té encomanada les funcions següents: l'assistencial, la de producció de cèl·lules apropiades per al trasplantament, i la investigació clinicobàsica, per a fer que dita tècnica puga ser aplicada en pacients, i que necessita infraestructures i gestió específiques.  
Que l'hospital, segons resolució de 6 de setembre de 2006, de la Direcció General d'Ordenació, Avaluació i Investigació Sanitària, ha sigut acreditat per a l'activitat de Banc de Cèl·lules Hepàtiques amb fins terapèutics.  
Que és voluntat de les parts assentar les bases per a un acord que permeta una eficaç col·laboració d'ambdues entitats per a facilitar el desenvolupament i aplicació clínica del trasplantament cel·lular.  
Les parts reconeixen plena capacitat per a portar a terme el present conveni, segons l'art. 23.1 del Decret 25/2005, de 4 de febrer, del Consell de la Generalitat, pel qual s'aproven els estatuts reguladors de l'Agència Valenciana de Salut, que faculta el director gerent de l'Agència Valenciana de Salut per a la firma d'este conveni i en virtut de la representació delegada del patronat, que segons l'article 22 dels seus estatuts, ostenta el director general de la Fundació, nomenat pel patronat i registrat en el Registre de Fundacions, ambdues entitats el subscriuen atenint-se a les clàusules següents.  
Clàusules  
Primera  
La finalitat d'este conveni és establir un acord que permeta gestionar per part de la Fundació La Fe, l'activitat de producció de cèl·lules amb fins terapèutics i la investigació bàsica en trasplantament cel·lular hepàtic que té encomanada la Unitat de Trasplantament Cel·lular Hepàtic de l'Hospital Universitari La Fe de València (en avant UTCH).  
Amb este fi, el present conveni té com a objecte regular de manera específica, els mecanismes de col·laboració entre la Fundació i l'Agència Valenciana de Salut de la conselleria de Sanitat per a la gestió del banc de cèl·lules hepàtiques, i de la investigació biomèdica, clínica de la UTCH.  
Segona   
La UTCH té tres àrees d'actuació:   
L'àrea clínica, que té encomanada l'activitat clínica al voltant del trasplantament cel·lular hepàtic en pacients, així com el seguiment posterior.  
L'àrea d'investigació clinicobàsica, té com a missió el desenvolupament de la investigació necessària per a optimitzar els resultats clínics del trasplantament cel·lular.  
L'àrea de producció, comprén les funcions de banc cel·lular hepàtic amb fins terapèutics i d'investigació.  
La conselleria de Sanitat, com a òrgan competent de l'organització i gestió de l'activitat assistencial, és la responsable exclusiva de l'activitat i regulació de les funcions de l'àrea clínica.  
La Fundació, en virtut del present conveni, gestionarà les funcions de l'àrea d'investigació i les de producció de la UTCH dutes a terme en l'Hospital Universitari La Fe.  
Tercera  
La Fundació, pel present conveni i a l'empara del conveni marc:  
Gestionarà l'activitat del banc de cèl·lules de la UTCH de l'Hospital Universitari La Fe.  
Podrà establir les normes de qualitat internacionalment reconegudes per a garantir la producció de cèl·lules hepàtiques de manera que el seu posterior ús clínic puga dur-se a terme amb les màximes garanties de qualitat i seguretat (Normes ZUC 2061, GMP, etc.)  
Haurà d'impulsar el desenvolupament tecnològic d'esta àrea, amb l'establiment de tots els acords amb tercers que siguen necessaris per a fomentar la I+D+I per mitjà de les fórmules més adequades (acords específics de col·laboració, spin-offs i joint ventures, etc.)  
Estarà compromesa a protegir el coneixement, fomentar el retorn i gestionar els recursos resultants de les activitats encomanades.  
Fomentarà la investigació d'excel·lència dirigida a la teràpia cel·lular, per mitjà de mesures de suport i suport a grups investigadors amb trajectòria internacional reconeguda.  
Difondrà les activitats i èxits científics rellevants que s'aconseguixen en l'hospital en esta línia.  
Quarta  
Per tot el que s'ha assenyalat en l'acord marc subscrit entre la Fundació i la conselleria de Sanitat, la Fundació serà així mateix l'encarregada de la gestió de tots els aspectes econòmics relacionats amb la producció i distribució de cèl·lules que es duguen a terme per la UTCH, inclosa la cessió dels preparats cel·lulars a tercers, i podrà repercutir els costos d'obtenció, manteniment, manipulació, enviament i altres de semblant naturalesa relacionats amb les mostres, per a sostindre el seu funcionament.  
Els excedents econòmics, en el cas que n'hi haguera, es destinaran a promoure la investigació del departament.  
Cinquena  
Tots els aspectes relacionats amb la gestió i ús d'instal·lacions, contractació de personal i béns adquirits per a l'exercici de les anteriors funcions, es regiran per l'acord marc existent entre Fundació i l'hospital.  
Sisena   
La conselleria de Sanitat assumirà tots els aspectes relacionats amb la responsabilitat legal derivada dels actes clínics de la UTCH.  
La Fundació assumirà tots els aspectes relacionats amb la vigilància i compliment de normes de producció de cèl·lules per a ús clínic de la UTCH.  
Setena  
Es constituirà una Comissió de Seguiment formada per:  
El director de l'Agència Valenciana de Salut  
El director general d'Ordenació, Avaluació i Investigació Sanitària   
El director de l'hospital La Fe   
El director de la Fundació per a la Investigació de l'Hospital Universitari La Fe,   
El cap de la Unitat de Cirurgia i Trasplantament Hepàtic.   
El cap de la Unitat d'Hepatologia Experimental.  
Les funcions de la comissió de seguiment seran:  
Aprovar els programes d'investigació  
Proposar noves aplicacions clíniques de teràpia cel·lular  
Proposar acords de gestió anual i, si és el cas, de subvencions   
A les reunions de treball de la dita comissió podran ser invitades les persones directament implicades en el funcionament de la UTCH.  
Huitena  
Este conveni específic entrarà en vigor en el moment de la seua firma, i tindrà una duració de dos anys, renovable per períodes semblants, de forma expressa, amb anterioritat a la finalització del seu període de vigència, si no hi ha objecció respecte d'això per cap de les parts.  
No obstant l'anterior, es consideren causes de rescissió del present conveni, a més de l'esgotament de la seua vigència:  
a) L'incompliment manifest de les obligacions assumides per qualsevol de les parts.  
b) L'acord mutu de les parts  
c) La denúncia expressa d'una de les parts, manifestant-ho per escrit a l'altra part amb una antelació de dos mesos a la data en què haja de donar-lo per finalitzat.  
d) Desaparició de les circumstàncies que el van originar.  
Les parts es comprometen a adaptar la present addenda a la legislació que entrarà en vigor, amb posterioritat a la firma, i a totes les modificacions que es fera de l'acord marc. El present conveni serà publicat en el Diari Oficial de la Comunitat Valenciana.  
Per l'Agència Valenciana de Sanitat: Rafael Blasco Castany.  
El director de la Fundació: José V. Castell Ripoll.